ΚΑΝΟΝΙΣΜΟΣ (ΕΟΚ) αριθ. 3136/78 ΤΗΣ ΕΠΙΤΡΟΠΗΣ της 28ης Δεκεμβρίου 1978 περί των λεπτομερειών εφαρμογής του καθεστώτος καθορισμού με διαγωνισμό εισφοράς κατά την εισαγωγή ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1562/78(2), και ιδίως το άρθρο 16 παράγραφος 6,

τον κανονισμό (ΕΟΚ) αριθ. 2749/78 του Συμβουλίου της 23ης Νοεμβρίου 1978 περί των συναλλαγών λιπαρών ουσιών μεταξύ Κοινότητος και Ελλάδος(3), και ιδίως το άρθρο 5 παράγραφος 6,

Εκτιμώντας:

ότι ο κανονισμός (ΕΟΚ) αριθ. 2041/75 της Επιτροπής της 25ης Ιουλίου 1975(4), όπως τροποποιήθηκε τελευταία από τον κανονισμό (ΕΟΚ) αριθ. 3020/75(5), καθόρισε τις ειδικές λεπτομέρειες εφαρμογής του καθεστώτος των πιστοποιητικών εισαγωγής και του προκαθορισμού στον τομέα των λιπαρών ουσιών- ότι πρέπει να συμπληρωθεί ο εν λόγω κανονισμός από τις ειδικές διατάξεις τις απαραίτητες για την εφαρμογή του καθεστώτος εισφοράς που καθορίζεται με διαγωνισμό στον τομέα του ελαιολάδου-

ότι οι ειδικές αυτές διατάξεις ή συμπληρώνουν ή παρεκκλίνουν από αυτές του κανονισμού (ΕΟΚ) αριθ. 193/75 της Επιτροπής της 17ης Ιανουαρίου 1975 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(6), όπως τροποποιήθηκε τελευταία από τον κανονισμό (ΕΟΚ) αριθ. 1624/78(7)-

ότι σύμφωνα με το άρθρο 2 του κανονισμού (ΕΟΚ) αριθ. 2751/78 του Συμβουλίου της 23ης Νοεμβρίου 1978 που θεσπίζει τους γενικούς κανόνες τους αναφερομένους στο καθεστώς καθορισμού με διαγωνισμό εισφοράς κατά την εισαγωγή ελαιολάδου(8), οι συμμετέχοντες στο διαγωνισμό υποβάλουν αίτηση πιστοποιητικού εισαγωγής σε ημερομηνίες που καθορίζει η Επιτροπή- ότι για να εξασφαλισθεί αρμονική εφαρμογή του καθεστώτος καθορισμού της εισφοράς, πρέπει να προβλεφθεί ώστε η υποβολή των αιτήσεων να γίνεται με τρόπο τέτοιο, ώστε η ελάχιστη εισφορά να υπολογίζεται μία φορά την εβδομάδα-

ότι η ειδική ασφάλεια πρέπει να καθορισθεί σε επίπεδο που να επιτρέπει την καλή λειτουργία του συστήματος καθορισμού της εισφοράς με διαγωνισμό- ότι, για λόγους διοικητικής απλουστεύσεως, πρέπει να προβλεφθεί ώστε η ειδική αυτή ασφάλεια να αντικαθιστά εκείνη που προβλέπεται στο άρθρο 7 του κανονισμού (ΕΟΚ) αριθ. 2041/75-

ότι, όταν η Επιτροπή αποφασίζει την προσφυγή στη διαδικασία του διαγωνισμού, όλες οι εισαγωγές των αναφερομένων προϊόντων υπόκεινται σ' αυτή τη διαδικασία-

ότι σύμφωνα με το άρθρο 10 του κανονισμού (ΕΟΚ) αριθ. 2041/75, οι εισαγωγές προϊόντων του τομέως ελαιολάδου, κατώτερες ή ίσες προς 100 χιλιόγραμμα, αν και υποκείμενες σε είσπραξη της εισφοράς, δεν αποτελούν αντικείμενο αιτήσεως πιστοποιητικού εισαγωγής- ότι πρέπει για λόγους διοικητικής απλουστεύσεως να διατηρηθεί αυτή η διάταξη-

ότι σε ορισμένα Κράτη Μέλη οι εμπορευόμενοι πραγματοποιούν εισαγωγές μικρών ποσοτήτων- ότι αν οι έμποροι αυτοί πρέπει να παρουσιάζουν προσφορές μέσα στο πλαίσιο της διαδικασίας του διαγωνισμού, η διοικητική επιβάρυνση των αρμοδίων οργανισμών στα Κράτη Μέλη θα αυξάνεται χωρίς να προκύπτει από αυτό καλύτερη γνώση της αγοράς- ότι πρέπει να υποβληθούν στη διαδικασία διαγωνισμού μόνον οι αιτήσεις πιστοποιητικού για ποσότητες ανώτερες από 20 000 χιλιόγραμμα του προϊόντος που αναφέρεται στην εν λόγω αίτηση-

ότι, για να αποφευχθεί κάθε κίνδυνος διαταραχής της κοινοτικής αγοράς, πρέπει στις δύο προαναφερόμενες περιπτώσεις να εισπραχθεί εισφορά- ότι πρέπει να υποβληθούν οι εισαγωγές που είναι κατώτερες ή ίσες με 21 000 χιλιόγραμμα στην ελαχίστη εισφορά που ισχύει την ημέρα της εισαγωγής για κάθε μία από τις προβλεπόμενες κατηγορίες ελαιολάδου- ότι, για να εξασφαλισθεί η σωστή λειτουργία του καθεστώτος των εισφορών, πρέπει να περιορισθεί ο αριθμός αιτήσεων των πιστοποιητικών που αφορούν τις ανωτέρω αναφερόμενες ποσότητες και που δύνανται να υποβληθούν από κάθε ενδιαφερόμενο- ότι πρέπει για τον ίδιο σκοπό να απαγορευθεί η δυνατότητα μεταβιβάσεως τέτοιων πιστοποιητικών-

ότι τα αιτούμενα πιστοποιητικά εισαγωγής που δεν αφορούν τη διαδικασία διαγωνισμού δεν παραδίδονται παρά μετά προθεσμία τεσσάρων ημερών, σύμφωνα με το άρθρο 5 του κανονισμού (ΕΟΚ) αριθ. 2041/75 της Επιτροπής- ότι η πείρα έδειξε ότι οι αιτήσεις πιστοποιητικών που αναφέρονται σε τέτοιες ποσότητες είναι λίγες- ότι, κάτω από τις συνθήκες αυτές, η προαναφερόμενη προθεσμία χορηγήσεως του πιστοποιητικού δεν είναι απαραίτητη-

ότι, όταν ελαιόλαδα ή ελιές που προορίζονται για την παραγωγή ελαίου υπόκεινται είτε στο καθεστώς που προβλέπεται στην οδηγία 69/73/ΕΟΚ του Συμβουλίου της 4ης Μαρτίου 1969 που αφορά την εναρμόνιση των νομοθετικών, κανονιστικών και διοικητικών διατάξεων που αναφέρονται στο καθεστώς ενεργητικής τελειοποιήσεως(9), όπως τροποποιήθηκε τελευταία από την οδηγία 76/119/ΕΟΚ(10) είτε στο καθεστώς το αναφερόμενο στο άρθρο 9 του κανονισμού (ΕΟΚ) αριθ. 645/75 της Επιτροπής της 13ης Μαρτίου 1975 που προβλέπει τις κοινές λεπτομέρειες εφαρμογής των εισφορών και των φορολογικών επιβαρύνσεων κατά την εξαγωγή για τα γεωργικά προϊόντα(11), πρέπει να προβλέπονται ειδικές διατάξεις απαραίτητες από την ύπαρξη ενός καθεστώτος εισφοράς κατόπιν διαγωνισμού στον τομέα του ελαιολάδου-

ότι, λαμβανομένης υπόψη της ευελιξίας του καθεστώτος που εφαρμόζεται στις εισαγωγές μικρών ποσοτήτων, είναι σκόπιμο να παρακολουθηθεί από πλησιέστερα η εξέλιξη των εμπορικών διακινήσεων που αναφέρονται σε τέτοιες ποσότητες- ότι πρέπει να τροποποιηθεί κατά συνέπεια ο κανονισμός (ΕΟΚ) αριθ. 205/73 της Επιτροπής της 25ης Ιανουαρίου 1973 που αναφέρεται στις ανακοινώσεις ανάμεσα στα Κράτη Μέλη και στην Επιτροπή στον τομέα των λιπαρών ουσιών(12), όπως τροπoποιήθηκε τελευταία από τον κανονισμό (ΕΟΚ) αριθ. 2413/77(13)ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σε περίπτωση προσφυγής στη διαδικασία διαγωνισμού που αναφέρεται στο άρθρο 16 παράγραφος 1 του κανονισμού αριθ. 136/66/ΕΟΚ ή στο άρθρο 5 παράγραφος 1 του κανονισμού (ΕΟΚ) αριθ. 2749/78, οι αιτήσεις των πιστοποιητικών εισαγωγής για το ελαιόλαδο κατατίθενται στους αρμόδιους οργανισμούς των Κρατών Μελών τη Δευτέρα και την Τρίτη εκάστης εβδομάδος.

Η προθεσμία καταθέσεως των αιτήσεων ορίζεται στην 16η ώρα. Αυτή η προθεσμία:

- προωθείται κατά μία ώρα στην Ιρλανδία και στο Ηνωμένο Βασίλειο κατά την περίοδο που δεν εφαρμόζεται σ' αυτά τα Κράτη Μέλη η λεγόμενη θερινή ώρα,

- ορίζεται κατά μία ώρα ενωρίτερον στα άλλα Κράτη Μέλη, όταν αυτά εφαρμόζουν τη λεγόμενη θερινή ώρα.

Κάθε αίτηση που κατατίθεται την Τρίτη μετά τη λήξη της προθεσμίας ή μία από τις επόμενες ημέρες της εβδομάδος θεωρείται ότι κατετέθη τη Δευτέρα της επόμενης εβδομάδος.

Εν τούτοις, για τις αιτήσεις που έχουν κατατεθεί την Τρίτη μετά τη λήξη της προθεσμίας, δεν εφαρμόζονται οι διατάξεις του προηγουμένου εδαφίου παρά μόνο αν ο ενδιαφερόμενος ανέγραψε στην αίτησή του ότι είχε την πρόθεση να επωφεληθεί από τις εν λόγω διατάξεις.

2. Σε περίπτωση που ο δικαιούχος επιθυμεί να επωφεληθεί από ειδικό καθεστώς που απορρέει από τις συμφωνίες που συνήφθησαν μεταξύ της Κοινότητος και ορισμένων τρίτων χωρών, η ένδειξη της σχετικής τρίτης χώρας, που αναφέρεται στο άρθρο 2 του κανονισμού (ΕΟΚ) αριθ. 2041/75, πρέπει να παρασχεθεί από τον ενδιαφερόμενο εντός προθεσμίας τριάντα ημερών που έπονται της θέσεως σε ισχύ της ελαχίστης εισφοράς- εν τούτοις, όσον αφορά την Ελλάδα, η ένδειξη αυτή πρέπει να εμφαίνεται στην αίτηση του πιστοποιητικού.

Στις άλλες περιπτώσεις από αυτές που αναφέρονται ανωτέρω, ο δικαιούχος μπορεί να συμπληρώσει την αίτηση πιστοποιητικού μέσα στις τριάντα ημέρες που ακολουθούν τη θέση σε ισχύ της ελαχίστης εισφοράς με την ένδειξη στα τετραγωνίδια 13 και 14 "τρίτες χώρες".

3. Η δήλωση που αναφέρεται στο άρθρο 2 του κανονισμού (ΕΟΚ) αριθ. 2751/78 υποδεικνύει:

α) Την περιγραφή του αναφερομένου προϊόντος, καθώς και τη δασμολογική κλάση ή διάκριση, που αφορά τα προϊόντα αυτά και, αν πρόκειται για προϊόν παραγόμενο εξ ολοκλήρου στην Ελλάδα και μεταφερόμενο απ' αυτή τη χώρα κατευθείαν στην Κοινότητα, την ένδειξη "Ελλάς"-

β) την ποσότητα, την ποιότητα του ελαιολάδου και, σε περίπτωση εφαρμογής του άρθρου 1 παράγραφος 2 του κανονισμού (ΕΟΚ) αριθ. 2751/78, την εμφάνιση του προϊόντoς για την οποία έγινε η αίτηση-

γ) το ύψος της ακαθάριστης εισφοράς ανά 100 χιλιόγραμμα προϊόντος που ο αιτών υποχρεούται να εξοφλήσει κατά την εισαγωγή. Αυτό το ποσό εκφράζεται στο εθνικο νόμισμα του Κράτους Μέλους στο οποίο έχει κατατεθεί η αίτηση.

4. Τα Κράτη Μέλη κοινοποιούν στην Επιτροπή με telex, την πρώτη εργάσιμη ημέρα που ακολουθεί τη λήξη της προθεσμίας καταθέσεως των αιτήσεων, τον αριθμό των αναφερομένων αιτήσεων στην παράγραφο 1, χωριστά ανάλογα με την προέλευσή τους και, για κάθε μία απ' αυτές τις αιτήσεις, όλες τις πληροφορίες που προβλέπονται στην παράγραφο 3.

Άρθρο 2

1. Το ποσό της ειδικής ασφαλείας που αναφέρεται στο άρθρο 2 του κανονισμού (ΕΟΚ) αριθ. 2751/78 είναι ίσο προς το 20% της εισφοράς που προσφέρει κάθε αιτών και για την ποσότητα του προς εισαγωγή προϊόντος. Αυτή η ασφάλεια αντικαθιστά εκείνη που προβλέπεται από το άρθρο 7 του κανονισμού (ΕΟΚ) αριθ. 2041/75.

2. Η ασφάλεια αποδεσμεύεται αμέσως, εφ' όσον δεν χορηγηθεί πιστοποιητικό εισαγωγής.

Άρθρο 3

Η ελάχιστη εισφορά καθορίζεται με τέτοιο τρόπο, ώστε να τίθεται σε ισχύ μία φορά την εβδομάδα.

Άρθρο 4

1. Το πιστοποιητικό περιλαμβάνει μέσα στο τετραγωνίδιο 20 μία από τις ακόλουθες ενδείξεις:

- rate of levy applicable (in national currency) per 100 kg,

- gueltiger Abschoepfungssatz (in Landeswaehrung) per 100 kg,

- tasso del prelievo applicabile (in moneta nazionale) per 100 kg,

- toe te passen heffing (in nationale valuta) per 100 kg,

- gaeldende afgiftssats (i national valuta) pr. 100 kg,

- taux du prelev ement (en monnaie nationale) par 100 kg,

- ύψος της εισφοράς (σε εθνικό νόμισμα) ανά 100 χιλιόγραμμα.

2. Το ποσό που αναφέρεται στο πιστοποιητικό είναι εκείνο που προβλέπεται στο άρθρο 2 παράγραφος 4 υπό γ). Εν τούτοις, σε περίπτωση που το πιστοποιητικό επιστρέφεται με την ένδειξη στα τετραγωνίδια 13 και 14 μιας τρίτης χώρας με την οποία η Κοινότητα έχει συνάψει συμφωνία, η εισφορά η πραγματικά εξοφληθείσα από τον έμπορο είναι αυτή που αναφέρεται ανωτέρω, προσαρμοσμένη κατ' εφαρμογή των διατάξεων των κανονισμών:

- (ΕΟΚ) αριθ. 2164/70 του Συμβουλίου της 27ης Οκτωβρίου 1970 περί των εισαγωγών ελαιολάδου από την Ισπανία(14), όπως τροποποιήθηκε από τον κανονισμό (ΕΟΚ) αριθ. 2277/71(15),

- (ΕΟΚ) αριθ. 1180/77 του Συμβουλίου της 17ης Μαΐου 1977 περί των εισαγωγών ελαιολάδου από την Τουρκία(16), όπως τροποποιήθηκε από τον κανονισμό (ΕΟΚ) αριθ. 2387/77(17),

- (ΕΟΚ) αριθ. 1508/76 του Συμβουλίου της 24ης Ιουνίου 1976 περί

των εισαγωγών ελαιολάδου προελεύσεως Τυνησίας(18),

- (ΕΟΚ) αριθ. 1514/76 του Συμβουλίου της 24ης Ιουνίου 1976 περί των εισαγωγών ελαιολάδου προελεύσεως Αλγερίας(19),

- (ΕΟΚ) αριθ. 1521/76 του Συμβουλίου της 24ης Ιουνίου 1976 περί των εισαγωγών ελαιολάδου προελεύσεως Μαρόκου(20),

- (ΕΟΚ) αριθ. 2750/78 του Συμβουλίου της 23ης Νοεμβρίου 1978 περί του κατ' αποκοπή ποσού για το ελαιόλαδο που παράγεται εξ ολοκλήρου στην Ελλάδα και μεταφέρεται κατευθείαν από αυτή τη χώρα στην Κοινότητα(21).

Άρθρο 5

1. Αν η αίτηση για πιστοποιητικό περιλαμβάνει την ένδειξη "Ελλάς", το πιστοποιητικό χορηγείται μόλις τεθεί σ' εφαρμογή η ελαχίστη εισφορά αφού αναγραφεί η ένδειξη "Ελλάς" στα τετραγωνίδια 13 και 14.

2. Όσον αφορά τις εισαγωγές από τρίτες χώρες, εκτός της Ελλάδος, το πιστοποιητικό χορηγείται μόλις ο ενδιαφερόμενος υποδείξει στην αρμόδια αρχή την ένδειξη που αναφέρεται στο άρθρο 2 του κανονισμού (ΕΟΚ) αριθ. 2041/75, ή ζητήσει το πιστοποιητικό να φέρει στα τετραγωνίδια 13 και 14 την ένδειξη "τρίτη χώρα".

Σε περίπτωση που σε προθεσμία τριάντα ημερών μετά την εφαρμογή της ελάχιστης εισφοράς ο ενδιαφερόμενος δεν κοινοποιεί καμία από τις ενδείξεις που αναφέρονται ανωτέρω, το πιστοποιητικό χορηγείται μόλις εκπνεύσει η προθεσμία αυτή. Σ' αυτή την περίπτωση στα τετραγωνίδια 13 και 14 αναγράφεται η ένδειξη "τρίτη χώρα".

3. Το πιστοποιητικό ισχύει από την ημερομηνία της πραγματικής χορηγήσεώς του μέχρι του τέλους του τρίτου μήνα που ακολουθεί την ημερομηνία της ενάρξεως ισχύος της ελαχίστης εισφοράς.

4. Το πιστοποιητικό καθιστά υποχρεωτική την εισαγωγή από την τρίτη χώρα που αναφέρεται στα τετραγωνίδια 13 και 14.

Άρθρο 6

1. Οι διατάξεις των προηγουμένων άρθρων δεν εφαρμόζονται στις εισαγωγές τις σχετικές με ποσότητα κατώτερη ή ίση με 21 000 χιλιόγραμμα.

Οι εισαγωγές αυτές, εξαιρουμένων των εισαγωγών ποσότητος κατώτερης ή ίσης προς 100 χιλιόγραμμα, υπόκεινται στις διατυπώσεις εκδόσεως πιστοποιητικών που ορίζονται στους κανονισμούς (ΕΟΚ) αριθ. 193/75 και (ΕΟΚ) αριθ. 2041/75, με την επιφύλαξη των διατάξεων της παραγράφου 3.

2. Κατά το χρόνο που εφαρμόζεται η διαδικασία διαγωνισμού, η οποία αναφέρεται στο άρθρο 1, οι εισαγωγές που αναφέρονται στην πρώτη φράση της προηγουμένης παραγράφου υπόκεινται στην τελευταία ελάχιστη εισφορά που έχει καθορισθεί πριν από την ημέρα εισαγωγής.

3. Ο ενδιαφερόμενος δεν μπορεί να παρουσιάζει κάθε εβδομάδα παρά μία μόνον αίτηση πιστοποιητικού που αναφέρεται σε ποσότητα ανώτερη από 100 χιλιόγραμμα και δεν υπερβαίνει τα 20 000 χιλιόγραμμα. Κατά παρέκκλιση του άρθρου 3 του κανονισμού (ΕΟΚ) αριθ. 193/75, το ανωτέρω αναφερόμενο πιστοποιητικό δεν μπορεί να εκχωρηθεί. Επί πλέον, οι διατάξεις του άρθρου 5 του κανονισμού (ΕΟΚ) αριθ. 2041/75 δεν εφαρμόζονται σ' αυτό το πιστοποιητικό.

Άρθρο 7

1. Εάν ελαιόλαδα τεθούν είτε υπό το καθεστώς τελειοποιήσεως είτε υπό το καθεστώς που αναφέρεται στο άρθρο 9 του κανονισμού (ΕΟΚ) αριθ. 645/75 και κατόπιν σε ελεύθερη κυκλοφορία, είτε ως έχουν, είτε κατόπιν μεταποιήσεως, η προς είσπραξη εισφορά είναι:

- η εισφορά που εμφαίνεται στο πιστοποιητικό εισαγωγής που χορηγείται μέσα στο πλαίσιο του διαγωνισμού με την επιφύλαξη των διατάξεων του άρθρου 4 παράγραφος 2, ή

- η τελευταία ελάχιστη εισφορά που έχει καθορισθεί από την Επιτροπή προ της ημερομηνίας της θέσεώς των σε ελεύθερη κυκλοφορία, αν υποβάλλεται το πιστοποιητικό που αναφέρεται στο άρθρο 5 ή αν η ποσότητα που τίθεται σε ελεύθερη κυκλοφορία είναι ίση ή κατώτερη από 100 χιλιόγραμμα.

2. Όταν ελιές των διακρίσεων 07.01 N II και 07.03 A II του Κοινού Δασμολογίου ετέθησαν είτε υπό το καθεστώς ενεργητικής τελειοποιήσεως είτε υπό το καθεστώς που αναφέρεται στο άρθρο 9 του κανονισμού (ΕΟΚ) αριθ. 645/75 και κατόπιν σε ελεύθερη κυκλοφορία, αφού προηγουμένως μεταποιηθούν σε έλαιο, εφαρμόζονται οι διατάξεις της προηγουμένης παραγράφου.

Άρθρο 8

Το κείμενο του άρθρου 6α του κανονισμού (ΕΟΚ) αριθ. 205/73 αντικαθίσταται από το ακόλουθο κείμενο:

"Άρθρο 6α

Σε ό,τι αφορά το καθεστώς της εισφοράς κατά την εισαγωγή που αναφέρεται στο άρθρο 16 του κανονισμού αριθ. 136/66/ΕΟΚ, τα Κράτη Μέλη κοινοποιούν στην Επιτροπή το αργότερο την Τετάρτη εκάστης εβδομάδος τον αριθμό των πιστοποιητικών εισαγωγής που αναφέρονται σε ποσότητες 20 000 χιλιογράμμων και έχουν ζητηθεί κατά τη διάρκεια της προηγουμένης εβδομάδος, καθώς και τις αντίστοιχες ποσότητες, κατανεμημένες κατά ποιότητα."

Άρθρο 9

Η Επιτροπή ενημερώνει μία φορά το μήνα τα Κράτη Μέλη σχετικά με την εφαρμογή του καθεστώτος καθορισμού της εισφοράς με διαγωνισμό.

Άρθρο 10

Ο παρών κανονισμός αρχίζει να ισχύει από την 1η Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 28 Δεκεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 185 της 7.7.1978, σ. 1.

(3) ΕΕ αριθ. Ν 331 της 28.11.1978, σ. 1.

(4) ΕΕ αριθ. Ν 213 της 11.8.1975, σ. 1.

(5) ΕΕ αριθ. Ν 299 της 19.11.1975, σ. 11.

(6) ΕΕ αριθ. Ν 25 της 31.1.1975, σ. 10.

(7) ΕΕ αριθ. Ν 190 της 13.7.1978, σ. 14.

(8) ΕΕ αριθ. Ν 331 της 28.11.1978, σ. 6.

(9) ΕΕ αριθ. Ν 58 της 8.3.1968, σ. 1.

(10) ΕΕ αριθ. Ν 24 της 30.1.1976, σ. 58.

(11) ΕΕ αριθ. Ν 67 της 17.3.1975, σ. 16.

(12) ΕΕ αριθ. Ν 23 της 29.1.1973, σ. 15.

(13) EΕ αριθ. Ν 279 της 1.11.1977, σ. 55.

(14) ΕΕ αριθ. Ν 238 της 29.10.1970, σ. 3.

(15) ΕΕ αριθ. Ν 241 της 27.10.1971, σ. 2.

(16) ΕΕ αριθ. Ν 142 της 9.6.1977, σ. 10.

(17) ΕΕ αριθ. Ν 278 της 29.10.1977, σ. 13.

(18) ΕΕ αριθ. Ν 169 της 28.6.1976, σ. 9.

(19) ΕΕ αριθ. Ν 169 της 28.6.1976, σ. 24.

(20) ΕΕ αριθ. Ν 169 της 28.6.1976, σ. 43.

(21) EΕ αριθ. Ν 331 της 28.11.1978, σ. 5.